BAFS ทุ่ม 7.7 พันลบ.ขยายระบบท่อส่งน้ำมันไปภาคเหนือ ขาย FPT ให้ BA-PTG
BAFS ทุ่ม 7.7 พันลบ.ขยายระบบท่อส่งน้ำมันไปภาคเหนือ ขาย FPT ให้ BA-PTG
18 ธ.ค. 2558

นายประกอบเกียรติ นินนาท กรรมการผู้จัดการ บริษัท บริการเชื้อเพลิงการบินกรุงเทพ จำกัด (มหาชน) หรือ BAFS เปิดเผยว่า ที่ประชุมคณะกรรมการบริษัท รับทราบรายงานผลการพิจารณาของคณะกรรมการบริหารความเสี่ยง ตามที่ได้รับมอบหมายจากคณะกรรมการ เกี่ยวกับการจำหน่ายไปซึ่งสินทรัพย์ ในการลดสัดส่วนการถือหุ้นของบริษัทใน บริษัท ขนส่งน้ำมันทางท่อ จำกัด (FPT) ซึ่งมีฐานะเป็นบริษัทย่อยของบริษัท
โดยบริษัทจะลดสัดส่วนการถือหุ้นใน FPT โดยการจำหน่ายหุ้นสามัญให้กับ บมจ.การบินกรุงเทพ (BA) และ บมจ.พีทีจี เอ็นเนอยี (PTG) จำนวนรวมทั้งสิ้น 8,628,742 หุ้น คิดเป็นราคาหุ้นรวมทั้งหมด 690,299,360 บาท โดยมีกำหนดการโอนหุ้นและชำระเงินค่าหุ้นทั้งหมดในวันที่ 19 มกราคม 2559 ทั้งนี้ ภายหลังการขายหุ้นดังกล่าว บริษัทยังคงถือหุ้นใน FPT ไม่น้อยกว่าร้อยละ 75
นอกจากนี้ที่ประชุมคณะกรรมการบริษัทมีมติอนุมัติ FPT ซึ่งเป็นบริษัทย่อยของบริษัทในการลงทุนในโครงการขยายระบบท่อขนส่งน้ำมันไปภาคเหนือของ FPT โดยมีมูลค่าลงทุนประมาณ 7,759 ล้านบาท
อีกทั้งที่ประชุมคณะกรรมการบริษัทอนุมัติการแต่งตั้งบริษัท แคปปิตอล แอ๊ดแวนเทจ จำกัด เป็นที่ปรึกษาทางการเงินอิสระเพื่อให้ความเห็นเกี่ยวกับการเข้าทำรายการได้มาซึ่งสินทรัพย์ของ FPT ในการลงทุนในโครงการขยายระบบท่อขนส่งน้ำมันไปภาคเหนือของ FPT ต่อผู้ถือหุ้นของบริษัท
ขณะเดียวกันที่ประชุมคณะกรรมการบริษัทอนุมัติในหลักการให้บริษัทขอสินเชื่อจากสถาบันการเงินในวงเงินไม่เกิน 2,250 ล้านบาท เพื่อเพิ่มทุนใน FPT สำหรับการลงทุนในโครงการขยายระบบท่อขนส่งน้ำมันไปภาคเหนือ  